"Greeks Drawing Lots: from Egalitarianism to Democracy": Συνεδρία υποδοχής του κ. Irad Malkin
Channel: Academy of Athens
Date: 07/06/2022

Συνεδρία υποδοχής του Καθηγητή κ. Irad Malkin ως Ξένου Εταίρου της Ακαδημίας Αθηνών

Την Τρίτη 7 Ιουνίου 2022 και ώρα 18.00 μεταδόθηκε η συνεδρία υποδοχής του κ. Irad Malkin, Καθηγητή της Αρχαίας Ελληνικής Ιστορίας και της Μεσογειακής Ιστορίας και Πολιτισμών στο Πανεπιστήμιο του Τελ Αβίβ, ως ξένου εταίρου της Ακαδημίας Αθηνών.

Κατά τη διεξαγωγή της τελετής υποδοχής, παρουσία του Γενικού Γραμματέως κ. Χρήστου Ζερεφού, ο Πρόεδρος της Ακαδημίας Αθηνών κ. Αντώνιος Ρεγκάκος παρουσίασε τον Καθηγητή Malkin, ο οποίος ακολούθως έδωσε ομιλία με τίτλο "Greeks Drawing Lots: from Egalitarianism to Democracy”

Ο καθηγητής Irad Malkin είναι τακτικός καθηγητής στην έδρα της Αρχαίας Ελληνικής Ιστορίας στο Πανεπιστήμιο του Τελ Αβίβ από το 1996, καθηγητής στην έδρα Μεσογειακής Ιστορίας και Πολιτισμών στο ίδιο Πανεπιστήμιο από το 2003 και επισκέπτης καθηγητής στο Τμήμα Κλασικών Σπουδών του Πανεπιστημίου της Οξφόρδης για το χρονικό διάστημα 2017-2022. Αναγορεύθηκε διδάκτωρ Αρχαίας Ιστορίας στο Πανεπιστήμιο της Πενσυλβανίας το 1982, έτος κατά το οποίο και άρχισε την ακαδημαϊκή του σταδιοδρομία στο Πανεπιστήμιο του Τελ Αβίβ, και έκτοτε έχει διδάξει σε πλήθος ακαδημαϊκών ιδρυμάτων της αλλοδαπής (ενδεικτικά μνημονεύουμε ότι υπήρξε 7 φορές Directeur d'études ή Professeur invité στην École Pratique des Hautes Études και την École Normale Supérieure των Παρισίων, προσκεκλημένος επιφανών καθηγητών, όπως του Maurice Aymard, του Marcel Detienne, του François Lissarrague και του Pierre Vidal-Naquet, Membre invité στο Institut Universitaire de France, επισκέπτης καθηγητής στο Πανεπιστήμιο Johns Hopkins της Βαλτιμόρης, το Πανεπιστήμιο της California στο Berkeley, το Πανεπιστήμιο του Montreal κ.ο.κ.). Υπήρξε επί τριετία Πρόεδρος της Επιτροπής απονομής του υψηλότατου κύρους Dan David Prize και είναι συνιδρυτής/συνεκδότης της Mediterranean Historical Review. Σε αναγνώριση του επιστημονικού του έργου το 2014 του απονεμήθηκε το Βραβείο Ιστορίας του Ισραήλ.

Το εντυπωσιακό σε ποσότητα, αλλά και ποιότητα επιστημονικό έργο του Irad Malkin περιλαμβάνει 13 μονογραφίες και επιμέλειες συλλογικών τόμων, 65 άρθρα και πλήθος βιβλιοκρισιών και λημμάτων σε εγκυκλοπαίδειες. Περιστρέφεται γύρω από θέματα εθνικής ταυτότητας, αποικισμού, τη θεωρία των δικτύων, την αρχαία θρησκεία και τον μύθο, την ιστορία και την ιστοριογραφία της Μεσογείου.